Perlora

Perlora ye una parroquia de les doce del conceyu asturianu de Carreño. Situación y comunicaciones La parroquia de Perlora alcuéntrase na fastera central de la costa carreñina, estendiéndose p'hacia l'interior, hasta la zona central del conceyu. Llenda col mar Cantábricu al NE, coles parroquies de Priendes y d'Albandi al este, cola de Quimarán al SE, cola de Llorgozana al sur, cola d'El Pieloro al SO y cola de Candás al NO. La distancia media con Candás, capital del conceyu, ye d'unos 2,95 Km (quedando a 1 km la casería de Perán, como entidá más averada; y a 4,90 km la casería de Colloto, el nucleu más alloñáu). Pue llegase a Perlora dende Candás y Xixón pela carretera AS-239. Les comarcales CE-2 y CE-3 crucien la parroquia. La llinia F4 "Xixón-Cuideiru" de FEVE tien apeaderu en Perlora. Territoriu y población Tien un estensión de 10,62 km². Tien una población de 694 habitantes (2024). Les entidaes de población de la parroquia son les siguientes: Topónimu Diz Xosé Lluis García Arias al respeutu la entrada Perlora: "[...]la idea de 'boca' tamién yera nomada en llatín gracies a otru nome, ¯OS, ¯ORIS (EM) que, como yera neutru, el so plural ORA tuvo d'acabar confluyendo col tamién términu llatín ORA, ORAE 'borde', 'oriella de la mar' (EM). D'esti mou se desplica Perlora (Cñ)36 una formación debía a una frase usual y tardía como *PER ILLAM ORAM (MARIS) 'xunto a la boca'l mar' (cap. 14)." Sitios d'interés Ilesia de San Salvador de Perlora Dempués de la destrucción de l'anterior pola Guerra Civil Española, fue reconstruyía nel añu 1940 pol contratista Manuel Pérez y rehabilitada en 1997. Nun presenta carauterístiques arquiteutóniques reseñables, pero sí una cruz pintada nel pórticu pol pintor candasín Alfredo Menéndez, copia de la que presentaba'l monesteriu de San Salvador, que se llevantaba na parroquia, cerca de la bahía de Perán, va cuatrocientos años. Asítiase nel barriu d'El Barrio la Iglesia. Ermita de San Andrés de Coyanca Anque l'edificiu ye modernu, reconstruyíu en 1940 dempués de la Guerra Civil Española, la construcción data del sieglu X, siendo tamién escuela de la parroquia dende finales del XIX. Alcuéntrase nel barriu d'El Cantu. Escueles de Perlora Alcuéntrense nel barriu d'Espasa. L'edificiu, obra del arquiteutu Bellido, con ayuda de Miguel de la Cruz, presenta una estructura mui asemeyada a la d'otres escueles que firmara nel conceyu esti arquiteutu, como les de Tamón y Priendes. Por embargu, l'aspeutu esternu bien paez una construcción industrial, alternando piedra y lladriyu. Inauguráronse'l primer domingu de setiembre de 1912, pa sustituyir a la escuela parroquial que s'alcontraba nel cabildu la ilesia de San Salvador. Mirador de la Formiga Asitiáu nel Monte Fuxa, nel barriu La Formiga, allégase pola Ruta Pintoresca, que discurre dende la Subida San Roque, en Candás, hasta Perán. La so estructura ta formada por tres plataformes que surden una d'otra y ábrense n'abanicu adautándose a la forma l'espaciu y la curva que forma'l terrén. Cada plataforma representa la visión p'hacia l'horizonte, y na so interseición, surde un mástil qu'imita'l palu mayor d'un barcu, como homenaxe a la mar y los barcos. Casa María "La Braña" Fue construyía nel barriu La Braña en 1885, pa la familia Prendes. L'estilu presenta matices indianos, anque ye una construcción de tipu tradicional. L'edificiu, d'unos 300 metros cuadraos, alcuéntrase nel medio un xardín con palmeres. La planta ye rectangular, con una fachada, anguaño mui alterada, d'entrada porticada y dos pisos con distribución asemeyada de cuatro vanos por pisu. El teyáu, a dos vertientes, tapa la casa y la corte averada. La finca cuenta tamién con dos paneres del sieglu XVIII. Casa García Asitiada na aldega Dormón, fue construyía en 1881 pa Luis Polledo y González Olivares, que la vendió al inxenieru José Ureña y esti, pola so parte, a la familia Alvaré García. L'edificiu tien una estructura d'estilu tradicional ye cuadrangular, col teyáu a dos vertientes, presenta una galería de madera y vidriu, que sirve de pórticu sosteníu con dos columnes de fierru fundíu. Tamién tien una cenefa de madera calada nel aleru, carauterística de los edificios de la zona. Destaquen, amás, los restos del xardín y el tendayu de 1899. Casa García Busto Situada na mesma carretera AS-239 Lluanco-Xixón, a l'altura de Perán. Esta casa de 1895, d'estilu eclécticu, fue crayándose por adición de dellos edificios a un primitivu establecimientu de bebides y comestibles. El conxuntu de viviendes adosaes repite siempre'l mesmu esquema: dos plantes simétriques, con una baxo cubierta con buhardilla. Destaquen les moldures bermeyes con motivos florales y vexetales grabaos, amás de la rexería de los balcones. Casa La Xunca Nel barriu La Nonzalera, la casa data del añu 1893, construyía pa la familia Arrinda, que la vendería poco dempués. L'estilu la casa ye eclécticu, de raíz colonial. La estructura cuadrangular ruémpese cola entrada avanzada y zarrada y una escalare delantera. El teyáu ye planu y presenta un aleru con modillones neoclásicos y una buhardilla con detalles de gotes y triglifos. La Casona "El Carmen" Asitiada nel barriu de La Nonzalera y pertenez a un grupu hosteleru con dellos negocios na zona. L'edificiu ye d'estilu rexonalista montañés y fue construyida en 1947 pal motrimoniu Moré de Carreño, Félix y Carmen, que-y da nome a la casona. La inauguración fue un acontecimientu pa la zona, hasta'l puntu de qu'acudiera a ella l'obispu d'Uviéu, Benjamín d'Arriba y Castro. El 15 de xunu de 1968, mercáronla Mª Jesús Prendes y Moisés Suárez, pa convertila nun establecimientu hosteleru que, anguaño, tien dos estrelles. Casa Xabina Asitiada nel númberu 1 del barriu de Yabio, la casa data de 1934 y fue obra d'Ángel Rodríguez pa la familia Pérez, qu'inda ye la propietaria. L'estilu arquitéctónicu ye'l carauterísticu de los indianos del país, anque la familia ná nun tuviera que ver cola inmigración n'América. Son dos pisos simétricos, de cuatro estancies caúna, nun solu cuerpu rectangular. La fachada de "prestixu", a onde se llega por una escalera de doble balaustrada, precedida por un xardín de palmeres. A destacar les construcciones averaes, como la corte y la panera. Turruxón de Yabio Como'l so nome indica, alcuéntrase nel barriu de Yabio. Fuera una construcción defensiva d'época Románica. Les piedres de les cuatro parés usáronse pa la edificación de cases y cuadres, quedando solo la paré este, que s'alcuentra n'avanzáu estáu de deterioru y cubierta de vexetación. Fontes Fonte d'Arquiella: adosada a una muria, del sieglu XX. Fonte y bebederu Casa La Bermeya: nel barriu La Bermeya, ye del 1953 y de titularidá privada. Fonte La Nonzalera: del sieglu pasáu. Fonte, llavaderu y bebederu de La Braña: del sieglu XX. Fonte, llavaderu y bebederu del Cuto, nel barriu de Campanal:del sieglu XX. Fonte, llavaderu y bebederu de Friera: onde la carretera CE-3, al altor de la Curvas de "Les Gates"; ye del sieglu XX. Fonte Toribio, en Coyanca. Fonte La Cueva, rehabilitada nel 2006. Fiestes Domingu siguiente al 17 de xineru: San Antonio Abad, Fiesta del Ramu. Segundu domingu de xunetu: Fiesta Sacramental de Santiagu Apostol. 6 d'agostu: San Salvador. Entidaes sociales de la parroquia A.V. "Río Espasa" Direición: Edificiu Escueles de Perlora, Barriu La Pedrera Códigu Postal: 33491 - Perlora Presidente: José Félix Caballero Miranda Teléfonu: 985 87 22 52 Comisión de Festexos "El Salvador" Direición: Carretera Xeneral S/N Códigu Postal: 33491 - Perlora Presidente: Faustino Ortíz Sánchez Teléfonu: 636175025 Grupu Cultural "Xana" de Perlora Direición: Escueles de Perlora. Barriu La Pedrera. Códigu Postal: 33491 - Perlora. Presidente: Enrique Molina Pérez Teléfonos: 985 87 05 33 / 985 87 10 84 Club Victoria de Perlora http://www.clubvictoriadeperlora.es/arriba.htm (enllaz rotu disponible n'Internet Archive; ver l'historial y la última versión). Direición: Edificiu Les Escueles Apartáu de Correos: 97 Códigu Postal: 33438 - Perlora Presidente: Miguel Álvarez López Teléfonu: 985 87 08 82 Equipu de Deportes Autóctonos Perlora Direición: Café Bar El Paseo - Ctra. Xral. Código Postal: 33491 - Perán. Perlora Presidente: Faustino Ortiz Sánchez Referencies Enllaces esternos Wikimedia Commons acueye conteníu multimedia sobre Perlora. Perlora n'OpenStreetMap.